b'\n_START_ARTICLE_\nCarl Joakim Brandt\n_START_SECTION_\nBiografi\n_START_PARAGRAPH_\nCarl Joakim Brandt ble f\xc3\xb8dt i Nyborg den 15. august 1817. Foreldrene hans var kj\xc3\xb8pmannen Rasmus Peter Brandt, og den russiske visekonsulen Louise Esther (f\xc3\xb8dt Boesen). _NEWLINE_Etter \xc3\xa5 ha tilbragt flere \xc3\xa5r hos sin morfar, prosten J. F. Boesen, startet han p\xc3\xa5 Nyborg skole, hvor han gikk ut i 1835. P\xc3\xa5 vei over Storeb\xc3\xa6lt, m\xc3\xb8tte han Ludvig Nicolaus Helveg, og de stiftet et vennskap som resulterte i et langt og fruktbart samarbeid. Joakim Brandt valgte \xc3\xa5 studere teologi, og som student var han i noen \xc3\xa5r husl\xc3\xa6rer. I 1841 ble han uteksaminert som teologisk kandidat. _NEWLINE_To \xc3\xa5r senere ble han l\xc3\xa6rer ved Waisenhuset. Denne stillingen hadde han i 10 \xc3\xa5r. I 1845 giftet han seg med Dorothea Louise Elisabeth Henningsen, som var datter av en urtehandler. Samme \xc3\xa5r den 5. oktober startet han sammen med sin svoger Rasmus Theodor Fenger ukebladet Dansk Kirketidende, som han senere, med unntak for prestetiden p\xc3\xa5 landet, gav ut, delvis alene og delvis sammen med andre _NEWLINE_I kandidat\xc3\xa5rene arbeidet han og med kirke- og litteraturhistoriske studier, og i 1851 foretok han med offentlig st\xc3\xb8tte en reise til Stockholm og Uppsala for \xc3\xa5 benytte de derv\xc3\xa6rende gammeldanske h\xc3\xa5ndskrifter. I 1848 var han medstifter av selskapet for Danmarks kirkehistorie, hvor han i mange \xc3\xa5r satt i ledelsen, og i 1853 deltok han i stiftelsen av den danske forening._NEWLINE_I 1856 ble han forstander for Grundtvigs H\xc3\xb8jskole i Marienlyst. I 1860 ble han utnevnt til sogneprest i R\xc3\xb8nneb\xc3\xa6k og Olstrup, og i kraft av dette var han i perioden 1868\xe2\x80\x9369 medlem av den siste kirkekommisjon. I 1872 ble han Grundtvigs etterf\xc3\xb8lger som prest ved Vartov, noe han var resten av sitt liv._NEWLINE_Joakim Brandt har v\xc3\xa6rt en av de viktigste talsmenn for Grundtvigs kirke- og skoletanker, og han har p\xc3\xa5 m\xc3\xb8ter og ved mangfoldige bidrag til litteraturen, s\xc3\xa6rlig i Dansk Kirketidende, talt Grundtvigianismenns sak. Som prest p\xc3\xa5 landet og i hovedstaden, samlet han en stor krets om sin prekestol, og flere av hans salmer, som den originale (\xc2\xabV\xc3\xa6r stille, Hj\xc3\xa6rte, bi paa Gud\xc2\xbb) ble felleseie. I Norsk Salmebok er han representert med en salme han oversatte._NEWLINE_Han skrev en bibelhistorie (Bibelsk Billedbog med Fort\xc3\xa6llinger), en hjelpebok i kristelig barneoppdragelse, og hans \xc2\xabLegender\xc2\xbb, noe han fikk mye ros for. Ogs\xc3\xa5 som prest fortsatte han sine historiske studier. Han gav ogs\xc3\xa5 ut Lucidarius (1849), en gammeldansk lesebok (1857), et utvalg av \xc3\x86ldre danske Digtere (1862), Dansk Klosterl\xc3\xa6sning (1865), Romantisk Digtning fra Middelalderen (I-III, 1869-77) og, til dels sammen med R. T. Fenger, femte bind av Christiern Pedersens danske skrifter. Han gav ogs\xc3\xa5 ut tobindsverket Den danske salmedigtning i 1846-47 sammen med L.Helveg.'